Man vermoor na stryery op busŉ Buspassasier is Maandag in Kimberley in die Noord-Kaap vermoor nadat hy en ŉ medepassasier glo stry gekry het. Luit. Olebogeng Tawana, ŉ polisiewoordvoerder, sê die bus was op pad van Kathu na Bloemfontein toe dit by ŉ vulstasie in Kimberley gestop het. Tawana sê twee mans het glo stry gekry oor inisiasieseremonies waarna ŉ 34-jarige man glo die 22-jarige Ramotse Taole met ŉ skerp voorwerp in die nek gesteek het. Een van die mans het glo ŉ inlywingsritueel ondergaan en die ander man nie. Die 34-jarige man het op die vlug geslaan maar is later in hegtenis geneem. Hy sal na verwagting vandag in die Kimberley-landdroshof verskyn.